ชาติศิริส่งซิกขยับดอกเบี้ยตามนโยบาย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนาคารกรุงเทพฟันธงธนาคารขึ้นทั้งระบบ ยันเงินกู้ไม่สูงกว่าครั้งก่อนแน่
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า อยู่ระหว่างพิจารณาปรับขึ้นอัตราดอกเบี้ยทั้งเงินฝากเงินกู้ โดยไม่สนใจว่าจะเป็นผู้นำตลาดหรือผู้ตามธนาคารพาณิชย์แห่งอื่น
นายชาติศิริ กล่าวว่า การปรับดอกเบี้ยในรอบนี้ ธนาคารพาณิชย์ไม่ได้ปรับเร็วเท่าครั้งที่แล้ว ซึ่งเป็นการปรับขึ้นดอกเบี้ยนโยบายครั้งแรกของธนาคารแห่งประเทศไทย ทำให้ธนาคารต้องปรับตามทันที 
นอกจากนี้ ที่ผ่านมา ดอกเบี้ยเงินฝากปรับเพิ่มขึ้นไปมากพอสมควรแล้ว ทำให้เมื่อ กนง.ปรับดอกเบี้ย ธนาคารจึงตอบรับด้วยการปรับขึ้นดอกเบี้ยเงินกู้เงินฝาก โดยเงินกู้ปรับขึ้นเพียงเล็กน้อย แต่ไม่ได้หมายความว่ารอบนี้ จะต้องปรับดอกเบี้ยเงินกู้ในอัตราที่มากกว่ารอบที่แล้ว
ธปท.ปรับขึ้นดอกเบี้ยนโยบายเป็น 1.75% เมื่อกลางสัปดาห์ที่ผ่านมา ถือเป็นการขึ้นครั้งที่ 2 ต่อเนื่องในปีนี้ และคาดว่าจะขึ้นอีกอย่างน้อย 12 ครั้ง 
ก่อนหน้านี้นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า จะเห็นระบบธนาคารพาณิชย์ ปรับขึ้นดอกเบี้ยตามดอกเบี้ยนโยบายเร็วๆ นี้ รวมถึงดอกเบี้ยของธนาคารกสิกรไทยด้วย 
ขณะที่นายรุ่งเรือง สุขเกิดกิจพิบูลย์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ดอกเบี้ยบ้านต้องปรับขึ้นตามทิศทางดอกเบี้ยขาขึ้นอยู่แล้ว แต่ยังบอกไม่ได้ว่าจะปรับขึ้นเท่าไหร่